b'\n_START_ARTICLE_\nLimassolsj\xc3\xb8en\n_START_PARAGRAPH_\nLimassolsj\xc3\xb8en eller Akrotirisj\xc3\xb8en er en grunn saltsj\xc3\xb8 p\xc3\xa5 Kypros. Den er den st\xc3\xb8rste innsj\xc3\xb8en p\xc3\xa5 \xc3\xb8ya og ligger s\xc3\xb8r\xc3\xb8st for byen Limassol p\xc3\xa5  Akrotirihalv\xc3\xb8ya i et omr\xc3\xa5de som tilh\xc3\xb8rer de britiske suverene baseomr\xc3\xa5dene Akrotiri og Dekelia. _NEWLINE_Innsj\xc3\xb8en er blitt til ved en kombinasjon av platetektonisk aktivitet og avsetning av sedimenter, slik at det er dannet en  dobbelttombolo._NEWLINE_Innsj\xc3\xb8en dekker en flate p\xc3\xa5 10,65 km\xc2\xb2 og er 1 meter p\xc3\xa5 det dypeste. Mer enn halvparten av innsj\xc3\xb8en er mindre enn 30 cm dyp. Den kan t\xc3\xb8rke inn enkelte somre._NEWLINE_Saltsj\xc3\xb8en med tilh\xc3\xb8rende myrland har et rik plante og dyreliv. Det er et attraktivt v\xc3\xa5tmarksomr\xc3\xa5de for fugl, inkludert trekkfugl. \xc3\x85rlig holder mellom 4\xc2\xa0000 og 10\xc2\xa0000 rosenflamingoer til her om vinteren. Andre arter som finnes her er traner, svarthalespove, munk. Saltsj\xc3\xb8en regnes som et Ramsarv\xc3\xa5tmarksomr\xc3\xa5de av internasjonal betydning.'